Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 448/10)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Olio Campania“

EÚ č.: PGI-IT-02795 – 4.8.2021

CHOP ( ) CHZO (X)

1. Názov [CHOP alebo CHZO]

„Olio Campania“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. – Oleje a tuky

3.2. Opis výrobku, na ktorý sa vzťahuje názov uvedený v bode 1

Chránené zemepisné označenie „Olio Campania“ je vyhradené pre extra panenský olivový olej získaný z olív vypestovaných výlučne v zemepisnej oblasti uvedenej v bode 4.

Extra panenský olivový olej s CHZO „Olio Campania“ musí mať pri uvedení na trh tieto vlastnosti:

— Fyzikálno-chemické vlastnosti: Kyslosť (% kyseliny olejovej) ≤ 0,4 Peroxidové číslo (meq O2/kg oleja) ≤ 12 K232 ≤ 2,2 K270 ≤ 0,18 Celkový obsah polyfenolov (mg/kg) ≥ 200

— Organoleptické vlastnosti: Deskriptor Medián Ovocná chuť olív 3–7 Horkosť 2–6 Štipľavosť 2–6

— Farba: slamovožltá až zelená.

Všetky kvalitatívne parametre, ktoré nie sú výslovne uvedené, musia byť v súlade s právnymi predpismi EÚ, ktoré sa vzťahujú na extra panenský olivový olej.

Pokiaľ ide o organoleptický profil, CHZO „Olio Campania“ má strednú až vysokú intenzitu ovocnej chuti olív. Aromatická zložka, ako aj vnímaná „horkosť“ a „štipľavosť“ sú v súlade s koncentráciou celkového obsahu polyfenolov (≥ 200 mg/kg).

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Extra panenský olivový olej s CHZO „Olio Campania“ sa musí získavať z týchto odrôd, buď samostatne, alebo v zmesi: Asprinia, Caiazzana, Carpellese, Frantoio, Leccino, Leccio del Corno, Marinese, Minucciola, Nostrale, Ogliarola campana, Ortice, Ortolana, Pisciottana, Racioppella, Ravece, Rotondella, Salella, Sessana, Tonda. Môžu sa použiť aj iné odrody za predpokladu, že nebudú tvoriť viac ako 15 % celkových surovín.

Vzájomné pôsobenie medzi odrodovými genotypmi, ktoré sa časom aklimatizovali, pôdnymi a klimatickými charakteristikami a výrobnými technikami používanými v tejto oblasti vedie k tomu, že CHZO „Olio Campania“ sa vyznačuje špecifickými chemickými, fyzikálnymi a organoleptickými parametrami.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Olivy sa musia pestovať a zbierať a proces extrakcie oleja musí prebiehať vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Extra panenský olivový olej s CHZO „Olio Campania“ sa musí uvádzať na trh v zapečatených a označených nádobách povolených podľa platných právnych predpisov s objemom najviac 5 litrov.

3.6. Špecifické pravidlá označovania výrobku, na ktorý sa vzťahuje registrovaný názov

Je zakázané pridávať akékoľvek označenie k chránenému zemepisnému označeniu „Olio Campania“, ktoré nie je výslovnou súčasťou špecifikácie výrobku, vrátane týchto prídavných mien: fine (jemný), scelto (výber), selezionato (výberový) alebo superiore (superior). Povolené sú pravdivé a overiteľné odkazy opisujúce metódy výrobcov (napr. „jednoodrodový“, po ktorom nasleduje názov použitého kultivaru), a to pod podmienkou, že ich vopred povolí zodpovedný kontrolný orgán. Pravdivé používanie názvov, obchodných mien a obchodných značiek je povolené za predpokladu, že nemajú pochvalný význam a nemôžu uviesť spotrebiteľa do omylu. Používanie iných zemepisných označení je zakázané.

Označenie „Olio Campania“ musí byť na etikete uvedené jasnými, nezmazateľnými veľkými písmenami s veľkosťou písma, ktorá nemôže byť menšia ako veľkosť písma názvu, pod ktorým sa výrobok predáva, aby bolo ľahko rozpoznateľné od všetkých ostatných uvedených informácií. Etiketa musí obsahovať aj ďalej zobrazené logo.

4. Stručné vymedzenie zemepisnej oblasti

Oblasť výroby extra panenského olivového oleja s chráneným zemepisným označením „Olio Campania“ zahŕňa celú administratívnu oblasť regiónu Kampánia.

5. Súvislosť so zemepisnou oblasťou

Žiadosť o uznanie označenia „Olio Campania“ sa zakladá na kvalitatívnych vlastnostiach výrobku a na jeho povesti.

Z hľadiska klímy je Kampánia veľmi vhodná na pestovanie olív. Letá sú horúce a suché. Najväčšia časť zrážok padá na jeseň a v zime (priemerné ročné zrážky 900–1 100 mm). Priemerná teplota v najchladnejšom mesiaci (januári) je nižšia ako 18 oC (ale vyššia ako 1 oC), pričom v najteplejšom mesiaci (júli) stúpa nad 20 oC. Priemerná ročná teplota (14,4 oC) je typická pre stredomorské podnebie.

Tieto klimatické vlastnosti zohrávajú kľúčovú úlohu v špecifickosti CHZO „Olio Campania“. Vysoké teploty a dlhotrvajúce suchá v lete spôsobujú, že sa v olivách hromadia polyfenoly, látky s vysokou výživovou hodnotou, ktoré sú zodpovedné za horkú a štipľavú chuť CHZO „Olio Campania“. Zloženie mastných kyselín ovplyvnené environmentálnymi a genetickými faktormi predstavuje ďalšiu charakteristickú črtu olivového oleja vyrábaného v Kampánii. Prchavé zlúčeniny, ktoré sú zodpovedné za aromatické tóny typické pre senzorický profil CHZO „Olio Campania“ (pripisované najmä náznakom mandlí, artičok a paradajok), v skutočnosti pochádzajú z lipoxygenázovej dráhy, reťazca enzymatických oxidačných reakcií, ktoré špecificky ovplyvňujú mastné kyseliny a ktoré sú výrazne ovplyvnené aktivitou substrátu (mastných kyselín) a enzýmov. V tejto biochemickej dráhe sa mastné kyseliny, konkrétne kyselina linolová a linolénová, špecificky premieňajú pomocou enzýmov (lipoxygenázy, hydroperoxidlyázy, hydroperoxidizomerázy, alkoholdehydrogenázy) na aldehydy, alkoholy a prchavé estery, ktoré sú zodpovedné za hlavné aromatické vlastnosti olejov. V testoch plynovej chromatografie na prchavých látkach prítomných v olejoch vyrobených v Kampánii sa identifikovali niektoré molekuly zodpovedné za tieto vlastnosti. Konkrétnejšie, oleje vyrobené v Kampánii sa vyznačujú prítomnosťou trans-2-hexenalu (zodpovedného za ovocnú chuť zelených olív a mandľové tóny nachádzajúce sa takmer vo všetkých odrodách), cis-3-hexenalu (zodpovedného za nezrelé paradajkové tóny nachádzajúce sa napríklad v olejoch vyrobených z odrôd Ravece a Ortice) a cis-3-hexenolu (zodpovedného za tóny po listovej zelenine a artičokách v olejoch vyrobených z odrôd Nostrale, Minucciola a Biancolilla).

Špecifickosť oleja vyrábaného v Kampánii sa potvrdila aj v nedávnom výskume uskutočneného zo strany Muzzalupo I. a kol. z Výskumného centra olív, ovocia a citrusov Rady pre poľnohospodársky výskum a analýzu poľnohospodárskej ekonomiky (CREA-OFA, predtým CREA-OLI), ktorý bol zameraný na štúdium genetického profilu 489 talianskych odrôd olív, ako je podrobne uvedené v článku „Genetic Biodiversity of Italian Olives Germplasm analysed by SSR Markers“ (Genetická biodiverzita zárodočnej plazmy talianskych olív analyzovaná SSR markermi) uverejnenom v časopise The Scientific World Journal v roku 2014. Štatistickými testami realizovanými na zozbieraných údajoch sa umožnilo na základe genetickej príbuznosti zoskupiť študované odrody do siedmich skupín. Všetky odrody z Kampánie vrátane odrôd uvedených v bode 3.3 patria do tej istej skupiny (skupina 4). To ukazuje, že ich genetický profil sa jasne odlišuje od profilu ostatných talianskych odrôd zahrnutých do štúdie.

Okrem týchto environmentálnych a genetických faktorov prispeli k jedinečným vlastnostiam oleja vyrobeného v Kampánii aj ďalšie faktory, ktoré priamejšie súvisia s ľudskou činnosťou, ako sú agronomické a extrakčné techniky. Od 90. rokov 20. storočia tento región a Università degli Studi di Napoli Federico II venovali intenzívne úsilie propagácii usmernení o zvyšovaní kvality. To malo zásadný vplyv na modernizáciu existujúcich výrobných štruktúr. Tieto inovácie mali zjavný vplyv na kvalitu vyrábaných olejov, najmä pokiaľ ide o oleje s kyslosťou ≤ 0,4 % a dobrým obsahom polyfenolov. Tieto vlastnosti sú dôsledkom toho, že zber sa posunul na skoršie obdobie a zefektívnil sa, čím sa podstatne skrátil časový interval medzi zberom a drvením. V Kampánii existujú moderné lisovne olív, ktoré venujú osobitnú pozornosť regulácii parametrov času/teploty vo všetkých fázach procesu extrakcie, čím sa zaisťuje, že tento proces prebieha za najvhodnejších podmienok s cieľom zvýšiť potenciál každej odrody olív.

Povesť názvu „Olio Campania“ je založená na silnom, odvekom spojení medzi územím, olivovníkmi, olejom a kultúrou, ktorá je stále prítomná v regióne Kampánia.

Počas 2 500 rokov histórie olivovníkov a oleja v Kampánii prispeli jedinečné a priaznivé podmienky zemepisnej oblasti k rozšíreniu olivových hájov v celom regióne, v dôsledku čoho sú dôležitým (a niekedy aj jediným) zdrojom príjmu pre miestne obyvateľstvo. Olivové háje chránia aj krajinu, ktorú zdobí ich nemenná prítomnosť. Koncom 20. storočia sa produkcia olivového oleja v Kampánii stala strategickým pilierom kulinárskej tradície s kľúčovým významom a pilierom stredomorskej stravy. Slávny americký odborník na výživu Ancel Keys, otec stredomorskej stravy, ktorý žil v Kampánii viac ako 40 rokov, tvrdil, že olej z Kampánie má zásadný význam, pretože znižuje cholesterol v krvi, čo je prospešné pre kardiovaskulárny systém.

Povesť výrobku „Olio Campania“ podporujú obchodné a historické referencie, publikácie a dokumenty, ktoré svedčia o jeho prestíži a renomé a dokazujú ho.

Obchodné faktúry z rokov 1991 až 2019 vystavené firmami Crom Olearia, Oleificio Rossomando, Oleificio F.lli Malandrino, Borrelli Giorgio & Figli, Fattorie Mediterranee a ďalšími obsahujú v časti opisu výrobku označenie „Olio Campania“ alebo „Olio extravergine d’oliva Campania“. Toto označenie sa nachádza aj na etiketách fliaš umiestňovaných na trh. Niektoré faktúry vystavené firmou Basso Fedele & Figli za obdobie 1989 – 2001 a etikety nalepené na výrobkoch určených na vývoz obsahujú aj slová „Olio Campania“ alebo „Kampanien“ (nemecký preklad). Okrem toho medzinárodná lodná spoločnosť „Flotta Lauro“, ktorá mala svoje ústredie v Neapole a bývala jednou z najznámejších spoločností prevádzkujúcich výletne lode na svete, predávala olivový olej vyrobený v olivových hájoch, ktoré vlastnil majiteľ lode, pod označením „Olio extra vergine della Campania“ na svojich námorných trasách a používala ho na svojich výletných lodiach.

Región Kampánia a výbor poverený propagáciou daného výrobku a jeho značky takisto v priebehu rokov intenzívne pracovali na zviditeľnení tohto výrobku, a to vrátane účasti na medzinárodných podujatiach a veľtrhoch a vydávania množstva propagačných materiálov. Jedným z príkladov je medzinárodný potravinársky veľtrh CIBUS 2021, na ktorom malo CHZO „Olio Campania“ vlastný informačný a propagačný stánok s vystavenými vzorovými fľašami. Výrobok bol prezentovaný aj v stánku regiónu Kampánia na iných sektorových veľtrhoch, ako sú Olio Capitale 2021 v Terste a Varšavský olejový festival, ktorý sa konal v roku 2019. Projekt CHZO „Olio Campania“ bol prvýkrát predstavený na SOL 2017 vo Verone, kde bol prezentovaný vo výstavnom stánku a kde sa konala aj tlačová konferencia. Odvety bol predstavený pri rôznych ďalších príležitostiach. Jedným z príkladov súťaží je cena Extrabio Campania (13. ročník v roku 2020), ktorá je zameraná najmä na extra panenské olivové oleje z ekologických poľnohospodárskych podnikov (pre ktoré je región Kampánia obzvlášť vhodný). Výbor pre CHZO bol nedávno aj jedným z partnerov pri organizovaní a propagácii súťaže ExtraCampania, na ktorej sa udeľujú ceny najlepším olejom vyrobeným v Kampánii.

CHZO „Olio Campania“ je zahrnuté aj do inovačného projektu s názvom „Box Narrante“ v rámci opatrenia 16.1 PRV na obdobie 2014 – 2020, ktorý je v súčasnosti vo fáze realizácie. Tento projekt partnerstva pod vedením Università degli Studi di Napoli Federico II ponúka inovatívne balíčky obsahujúce tri druhy extra panenských olivových olejov (vrátane jedného oleja „Olio Campania“) s cieľom informovať spotrebiteľov a získať informácie o tom, ako daný výrobok hodnotia. Rozhovor s výskumníkom o cieľoch a obsahu projektu bol uverejnený vo vydaní národného online magazínu AgroNotizie z 31. januára 2022.

Označenie sa uvádza alebo spomína v mnohých publikáciách, ktoré odkazujú na ciele a opis výrobku s cieľom propagovať ho alebo analyzovať jeho komerčný potenciál. Napríklad vo vydaní Guida agli Oli evo della Campania z roku 2020 [Sprievodca extra panenskými olivovými olejmi z Kampánie] sa mu venuje celý odsek (strana 15). Projekt CHZO „Olio Campania“ bol nedávno spomenutý aj v popredných celoštátnych novinách a agropotravinárskych sieťach, ako sú Agricolae, TeatroNaturale, Olivo e Olio (ad litteram) a iné, a uvádzali sa v nich rozhovory s univerzitnými výskumnými pracovníkmi a odborníkmi v tejto oblasti. V poprednom talianskom finančnom denníku Il Sole 24Ore bol 21. decembra 2019 takisto uverejnený hlavný článok o projekte CHZO „Olio Campania“. Agentúra Ansa Terra e Gusto uverejnila 29. januára 2022 správu, ktorú prevzali ďalšie národné siete a spravodajské relácie. Fondazione Qualivita, najdôležitejšia inštitúcia na podporu CHOP/CHZO, zaradila do jedného zo svojich bulletinov správu o CHZO „Olio Campania“. Denník Il Mattino3. februára 2022 vo svojej týždennej sekcii o agropotravinárstve a Sapori della Campania (chute Kampánie) venoval celú stranu CHZO „Olio Campania“. Popredné talianske profesionálne poľnohospodárske organizácie informovali na svojich webových sídlach o tejto téme a o projekte CHZO, pričom zdôraznili jeho strategický význam pre odvetvie.

Mnohé dôležité propagačné aktivity realizované v priebehu posledných rokov takisto pomohli zabezpečiť podporu projektu zo strany spoločností pôsobiacich v danom odvetví. To viedlo k zapojeniu približne 240 poľnohospodárskych podnikov, lisovní olív, výrobcov oleja, družstiev a organizácií výrobcov z odvetvia do tohto úsilia, čím sa posilnila reprezentatívnosť propagačného výboru.

Štúdie uskutočnené na Università degli Studi di Napoli Federico II a ďalšie už opísané iniciatívy pomohli propagovať výrobok a jeho príslušné označenie. To umožnilo väčšiu presnosť pri stanovovaní a upevňovaní profilu kvality CHZO „Olio Campania“ a jeho dobrej povesti.

Ako bolo uvedené, CHZO „Olio Campania“ sa vyznačuje svojou olivovou ovocnou chuťou, ktorá vždy zahŕňa jeden alebo viacero z týchto deskriptorov: mandle, artičoky alebo paradajky. Práve tieto arómy spolu s vyváženými tónmi horkosti a štipľavosti prispievajú k tomu, že olej oceňujú a uznávajú spotrebitelia, ktorí sú čoraz náročnejší, pokiaľ ide o kvalitu.

Odkaz na uverejnenie špecifikácie

Konsolidované znenie špecifikácie výrobku je dostupné na tomto webovom sídle: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke Ministerstva pre politiku poľnohospodárstva, potravinárstva a lesného hospodárstva (www.politicheagricole.it) po kliknutí na položku „Qualità“ (na obrazovke vpravo hore), potom na „Prodotti DOP IGP STG“ (na obrazovke vľavo) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.